b'\n_START_ARTICLE_\nMarginalin\xc4\x97s zonos limfoma\n_START_SECTION_\nDiagnostika\n_START_PARAGRAPH_\nPriklausomai nuo marginalin\xc4\x97s zonos limfomos tipo, atliekama biopsija arba pa\xc5\xa1alinamas limfinis mazgas. Diagnoz\xc4\x97 nustatoma pagal limfomos l\xc4\x85steli\xc5\xb3 morfologines charakteristikas ir imunofenotip\xc4\x85. B\xc5\xabdingi \xc5\xbeymenys yra CD19, CD20, CD79a, CD35, CD21, neigiami CD5, CD10, CD23. Skrand\xc5\xbeio gleivin\xc4\x97s limfomai gali b\xc5\xabti nustatoma translokacija t(11;18). Ne skrand\xc5\xbeio limfom\xc5\xb3 atveju da\xc5\xbenai nustatoma hepatito C infekcija.\n_START_SECTION_\nEkstranodalin\xc4\x97 marginalin\xc4\x97s zonos limfoma\n_START_PARAGRAPH_\nIki 2008 met\xc5\xb3 PSO klasifikacijos \xc5\xa1i forma vadinta MALT limfoma vir\xc5\xa1kinimo trakte, BALT limfoma kv\xc4\x97pavimo sistemoje, SALT limfoma odoje, \xc5\xa1iuo metu \xc5\xa1ie pavadinimai nebenaudojami. Da\xc5\xbeniausiai ekstranodalin\xc4\x97 marginalin\xc4\x97s zonos limfoma aptinkama skrand\xc5\xbeio sienel\xc4\x97je, ta\xc4\x8diau gali b\xc5\xabti pa\xc5\xbeeistas ir bet koks kitas organas. D\xc4\x97l l\xc4\x97tin\xc4\x97s eigos \xc5\xa1i limfoma neretai diagnozuojama v\xc4\x97lai, III ar IV stadijoje. Tokiais atvejais j\xc4\x85 gali b\xc5\xabti sunku atskirti nuo nodalin\xc4\x97s limfomos formos. Kasdien\xc4\x97je praktikoje naudojama tokia s\xc4\x85voka: limfoma klasifikuojama pagal diagnoz\xc4\x97s metu nustatyt\xc4\x85 pa\xc5\xbeeidim\xc4\x85, t. y. pagal t\xc4\x85 radin\xc4\xaf, kuris prived\xc4\x97 prie diagnoz\xc4\x97s. Ekstranodalin\xc4\x97 marginalin\xc4\x97s zonos limfoma yra da\xc5\xbeniausia i\xc5\xa1 vis\xc5\xb3 marginalin\xc4\x97s zonos limfom\xc5\xb3 tip\xc5\xb3.\n_START_SECTION_\nEpidemiologija\n_START_PARAGRAPH_\nSusergama bet kuriame am\xc5\xbeiuje, da\xc5\xbeniau tarp 50 ir 70 met\xc5\xb3.\n_START_SECTION_\nLokalizacija\n_START_PARAGRAPH_\nBet kuris organas, da\xc5\xbeniausiai skrandis, neretai plonoji \xc5\xbearna, plau\xc4\x8diai, oda, re\xc4\x8diau kr\xc5\xabtis, skydliauk\xc4\x97\n_START_SECTION_\nHistologija\n_START_PARAGRAPH_\nPiktybin\xc4\x97s limfomos l\xc4\x85stel\xc4\x97s yra nedidel\xc4\x97s, tik \xc5\xa1iek tiek didesn\xc4\x97s u\xc5\xbe normalius llimfocitus ir ma\xc5\xbeesn\xc4\x97s u\xc5\xbe blastus, pastar\xc5\xb3j\xc5\xb3 randama tik pavieniai. Gali b\xc5\xabti stebima plazmocitin\xc4\x97 diferenciacija. Limfomos l\xc4\x85stel\xc4\x97s turi B l\xc4\x85steli\xc5\xb3 pavir\xc5\xa1iaus \xc5\xbeymenis: teigiam\xc4\x85 CD20, re\xc4\x8diau CD5. Neigiami yra CD23 ir CD10. I\xc5\xa1skiriamas blastinis variantas, kuriam b\xc5\xabdinga agresyvesn\xc4\x97 ligos eiga ir blogesn\xc4\x97 prognoz\xc4\x97, tod\xc4\x97l jis priskiriamas difuzinei dideli\xc5\xb3 B l\xc4\x85steli\xc5\xb3 limfomai.\n_START_SECTION_\nGenetiniai pakitimai\n_START_PARAGRAPH_\nTranslokacija t(11;18)(q21;q21) yra da\xc5\xbeniausiai aptinkama (iki 50% skrand\xc5\xbeio marginalin\xc4\x97s zonos limfomos atvej\xc5\xb3). Re\xc4\x8diau nustatoma t(1;14)(p22;q32), t(14;18)(q32;q21), t(3;14)(p14.1;q32), ta\xc4\x8diau n\xc4\x97 vienas i\xc5\xa1 \xc5\xa1i\xc5\xb3 pakitim\xc5\xb3 n\xc4\x97ra b\xc5\xabdingas i\xc5\xa1imtinai ekstranodalinei marginalin\xc4\x97s zonos limfomai.\n_START_SECTION_\nGydymas\n_START_PARAGRAPH_\nGydymo strategija labiausiai priklauso nuo limfomos vietos, taip pat nuo jos i\xc5\xa1plitimo. I ir II stadija da\xc5\xbeniausiai gydoma radioterapija. Chirurgin\xc4\x97 operacija gali b\xc5\xabti taikoma tik retais atvejais, paprastai tai b\xc5\xabna gydymo metodas esant vienam limfomos \xc5\xbeidiniui organe ir ne\xc5\xbeinant diagnoz\xc4\x97s, kai navikas tiesiog pa\xc5\xa1alinamas. Operacija galima i\xc5\xa1gydyti limfom\xc4\x85 esant I stadijai, jei pacientas nesutinka b\xc5\xabti gydomas spinduline terapija._NEWLINE_Prie\xc5\xa1v\xc4\x97\xc5\xbeiniai vaistai yra pirmojo pasirinkimo gydymo metodas esant III ir IV stadijai. Kadangi marginalin\xc4\x97s zonos limfomai b\xc5\xabdinga l\xc4\x97tin\xc4\x97 eiga, nesant simptom\xc5\xb3 galima laukimo ir steb\xc4\x97jimo taktika. Gydymas paprastai skiriamas tik esant ligos simptomams. Gali b\xc5\xabti skiriamas vienas medikamentas arba vaist\xc5\xb3 kombinacija. Marginalin\xc4\x97s limfomos gydymui efektyv\xc5\xabs yra rituksimabas, ciklofosfamidas, chlorambucilas, doksorubicinas, fludarabinas, kladribinas, nedidel\xc4\x97s apimties tyrimai parod\xc4\x97 ir bortezomibo ir lenalidomido efektyvum\xc4\x85. Duomen\xc5\xb3 apie palaikom\xc4\x85j\xc4\xaf gydym\xc4\x85 rituksimabu n\xc4\x97ra, nors folikulinei limfomai \xc5\xa1i strategija taikoma ir prailgina ligoni\xc5\xb3 i\xc5\xa1gyvenamum\xc4\x85.\n_START_SECTION_\nSkrand\xc5\xbeio marginalin\xc4\x97s zonos limfoma\n_START_PARAGRAPH_\nDa\xc5\xbeniausias ekstranodalin\xc4\x97s limfomos tipas, da\xc5\xbeniau diagnozuojamas vyrams, beveik 90% atvej\xc5\xb3 jo prie\xc5\xbeastis b\xc5\xabna Helicobacter pylori infekcija. Diagnoz\xc4\x97 nustatoma gastroskopijos tyrimu, da\xc5\xbenai lokalaus i\xc5\xa1plitimo nustatymui atliekama endosonografija. I stadija gydoma antibiotikais, i\xc5\xa1naikinant Helicobacter pylori. \xc5\xa0itaip did\xc5\xbeiajai daliai ligoni\xc5\xb3 pavyksta pasiekti ligos remisij\xc4\x85. Jei \xc5\xa1is gydymo metodas nepasiteisina, arba H. pylori tyrimas yra neigiamas, skirima radioterapija. Spindulinis gydymas yra standartas ir esant II ligos stadijai. III ir IV stadija gydoma imunochemoterapija, jei yra indikacij\xc5\xb3 gydymui, alternatyva yra intensyvus steb\xc4\x97jimas ir laukimas.\n_START_SECTION_\n\xc5\xbdarnyno marginalin\xc4\x97s zonos limfoma\n_START_PARAGRAPH_\nTai labai retas limfomos tipas, sudarantis apie 1% vis\xc5\xb3 storosios \xc5\xbearnos v\xc4\x97\xc5\xbeio atvej\xc5\xb3. Limfoma gali b\xc5\xabti tiek plonojoje, tiek ir storojoje \xc5\xbearnoje, labai retai dvylikapir\xc5\xa1t\xc4\x97je \xc5\xbearnoje. Diagnostika \xc4\xaftariant plonosios \xc5\xbearnos limfom\xc4\x85 yra sud\xc4\x97tinga, neretai lig\xc4\x85 galima diagnozuoti tik chirurgin\xc4\x97s operacijos pagalba. Gydymas I ir II stadijoje yra radioterapija, v\xc4\x97lesn\xc4\x97s stadijos gydomos imunochemoterapija arba pasirenkamas steb\xc4\x97jimas.\n_START_SECTION_\nPlau\xc4\x8di\xc5\xb3 marginalin\xc4\x97s zonos limfoma\n_START_PARAGRAPH_\nPlau\xc4\x8di\xc5\xb3 limfomos sudaro ma\xc5\xbeiau nei 1% vis\xc5\xb3 plau\xc4\x8dio v\xc4\x97\xc5\xbeio atvej\xc5\xb3, da\xc5\xbeniausia i\xc5\xa1 j\xc5\xb3 yra marginalin\xc4\x97s zonos limfoma. Liga pasirei\xc5\xa1kia plau\xc4\x8di\xc5\xb3 v\xc4\x97\xc5\xbeio simptomais: kosuliu, skrepliavimu su krauju, B simptomais. Pusei ligoni\xc5\xb3 liga nustatoma atsitiktinai, atlikus kr\xc5\xabtin\xc4\x97s l\xc4\x85stos rentgenogram\xc4\x85. Biopsija paprastai atliekama bronchoskopijos tyrimo metu. I ir II stadija gydoma radioterapija, III ir IV stadijos imunochemoterapija arba liga tik stebima.\n_START_SECTION_\nOdos marginalin\xc4\x97s zonos limfoma\n_START_PARAGRAPH_\nOdos marginalin\xc4\x97s zonos limfoma ir kartu su folikuline limfoma sudaro apie 1/4 vis\xc5\xb3 odos limfom\xc5\xb3. Da\xc5\xbeniausiai limfoma pa\xc5\xbeeid\xc5\xbeia gal\xc5\xabnes ir juosmen\xc4\xaf. Liga patvirtinama odos biopsija. Marginalin\xc4\x97s zonos limfomos atveju kaul\xc5\xb3 \xc4\x8diulp\xc5\xb3 \xc4\xaftraukimas nustatomas labai retai. Odos limfomos stadija nustatoma ne pagal Ann Arbor, bet pagal modifikuot\xc4\x85 TNM klasifikacij\xc4\x85. T1a liga gydoma radioterapija arba operacija, T1b-T2a atveju skiriama radioterapija, labiau pa\xc5\xbeengusios stadijos gali b\xc5\xabti stebimos, jei liga nesukelia kit\xc5\xb3 simptom\xc5\xb3, arba gydomos imunochemoterapija.\n_START_SECTION_\nBlu\xc5\xbenies marginalin\xc4\x97s zonos limfoma\n_START_PARAGRAPH_\nI\xc5\xa1 smulki\xc5\xb3 B l\xc4\x85steli\xc5\xb3 ir stambesni\xc5\xb3 blu\xc5\xbenies marginalin\xc4\x97s zonos l\xc4\x85steli\xc5\xb3 i\xc5\xa1sivystanti marginalin\xc4\x97s zonos limfomos forma. D\xc4\x97l blu\xc5\xbenies pa\xc5\xbeeidimo visiems pacientams b\xc5\xabdinga splenomegalija. Da\xc5\xbenai pa\xc5\xbeeid\xc5\xbeiami kaul\xc5\xb3 \xc4\x8diulpai, neretai nustatomos limfomos l\xc4\x85stel\xc4\x97s kraujyje. limfiniai mazgai pa\xc5\xbeeid\xc5\xbeiami retai.\n_START_SECTION_\nNodalin\xc4\x97 marginalin\xc4\x97s zonos limfoma\n_START_PARAGRAPH_\n\xc5\xa0is marginalin\xc4\x97s zonos limfomos tipas pa\xc5\xbeeid\xc5\xbeia limfinius mazgus, paprastai be kit\xc5\xb3 organ\xc5\xb3 (taip pat ir be blu\xc5\xbenies) pa\xc5\xbeeidimo. Tai reta forma, sudaranti ma\xc5\xbeiau nei 2% vis\xc5\xb3 ne Hod\xc5\xbekino limfom\xc5\xb3. Morfologi\xc5\xa1kai j\xc4\x85 sudaro monocitin\xc4\x97s B l\xc4\x85stel\xc4\x97s. Kartais gali b\xc5\xabti nustatoma paraproteino sekrecija. Diagnostikai paprastai pa\xc5\xa1alinamas limfinis mazgas, esant limfomos l\xc4\x85stel\xc4\x97ms kraujyje ar kaul\xc5\xb3 \xc4\x8diulp\xc5\xb3 pa\xc5\xbeeidimui gali b\xc5\xabti atliekama t\xc4\x97km\xc4\x97s citometrija. Kartais gali b\xc5\xabti sud\xc4\x97tinga atskirti \xc5\xa1i\xc4\x85 form\xc4\x85 nuo limfoplazmocitin\xc4\x97s limfomos. Stadija nustatoma pagal Ann Arbor klasifikacij\xc4\x85. Nodalin\xc4\x97 marginalin\xc4\x97s zonos limfomos forma gydoma taip pat, kaip ir folikulin\xc4\x97 limfoma. Gydoma paprastai tik esant simptomams. Kai kuriais atvejais liga gali virsti difuzine dideli\xc5\xb3 B l\xc4\x85steli\xc5\xb3 limfoma.'